ΓΡΑΠΤΗ ΕΡΩΤΗΣΗ E-2317/98

υποβολή: Roberta Angelilli (NI) προς την Επιτροπή

(22 Ιουλίου 1998)

Θέμα: Επαναδιευθέτηση των αεριοφυλακίων της εταιρίας "Italgas" στη Ρώμη

Εδώ και ορισμένους μήνες έχουν αρχίσει οι εργασίες για τις οποίες γίνεται λόγος από το 1986 σχετικά με την επαναδιευθέτηση των αεριοφυλακίων της εταιρίας "Italgas" στη Ρώμη με προοπτική να μετατραπούν σε χώρους σταθμεύσεως τροχοφόρων οχημάτων.

Κατά τη διάρκεια των έργων επισημάνθηκαν ορισμένα προβλήματα που αφορούν την ασφάλεια και την προστασία του περιβάλλοντος, και συγκεκριμένα:

1. Εδώ και 80 έτη, εξακολουθούν να βρίσκονται αποθηκευμένες στο κατώτερο τμήμα των αεριοφυλακίων μεγάλες ποσότητες τοξικών αποβλήτων παραγώγων του άνθρακα (ναφθαλίνη, γκαζολίνη, κ.τ.λ.) που προξενούν αναθυμιάσεις οι οποίες επιφέρουν σοβαρές ενοχλήσεις στους κατοίκους των περιοχών Ostiense και Mercati generali.

2. Για την απομάκρυνση της σκωρίας που καλύπτει τους μεταλλικούς σκελετούς χρησιμοποιείται μηχάνημα αμμοβολής με αποτέλεσμα ναδημιουργείται αιώρημα λεπτής άμμου η οποία μεταφέρεται σε μεγάλες αποστάσεις προκαλώντας ζημίες ακόμη και στα σταθμευμένα αυτοκίνητα των γύρω κατοίκων και των υπαλλήλων της εταιρίας "Romana Gas". Επίσης, έχουν γίνει καταγγελίες στη διοίκηση εκ μέρους κοινωφελών οργανισμών, μεταξύ των οποίων ο "UGL Energia dell'Italgas Gruppo", και ομάδων κατοίκων.

Υπό το πρίσμα των ανωτέρω, ερωτάται η Επιτροπή εάν κρίνει σκόπιμο να παρέμβει ενώπιον των ιταλικών αρχών και να απαιτήσει, σε ό,τι αφορά τα εν λόγω εργοτάξια, την τήρηση των ιταλικών νόμων με τους οποίους μεταφέρονται στο εσωτερικό δίκαιο της χώρας αυτής οι κοινοτικές οδηγίες που εφαρμόζονται στους τομείς της προστασίας του περιβάλλοντος και της υγείας στους χώρους εργασίας.

Απάντηση της κ. Bjerregaard εξ ονόματος της Επιτροπής

(2 Οκτωβρίου 1998)

Από τα στοιχεία που παρέχει το αξιότιμο μέλος εμφαίνεται ότι οι εργασίες που προκαλούν προβλήματα διασποράς άμμου στον αέρα δεν καλύπτονται ούτε από το παράρτημα Ι ούτε από το παράρτημα ΙΙ της οδηγίας 85/337/ΕΟΚ(1). Συνεπώς, δεν υφίσταται νομική υποχρέωση υποβολής τους σε εκτίμηση περιβαλλοντικών επιπτώσεων (ΕΠΕ).

Όσον αφορά τα τοξικά απόβλητα παράγωγα του άνθρακα στο κατώτερο τμήμα των αεριοφυλακίων στην περιοχή "Ostiense" και "Mercati Generali" στη Ρώμη, τα στοιχεία που παρέχει το αξιότιμο μέλος δεν επιτρέπουν στην Επιτροπή να προβεί σε αξιολόγηση βάσει της κοινοτικής περιβαλλοντικής νομοθεσίας. Επομένως, η Επιτροπή δεν είναι σε θέση να προσδιορίσει κάποια κοινοτική περιβαλλοντική νομοθεσία η οποία να τυχαίνει εφαρμογής στη συγκεκριμένη περίπτωση.

Οι κοινοτικές οδηγίες σχετικά με την υγεία και ασφάλεια στην εργασία καθορίζουν ελάχιστες απαιτήσεις για την προστασία της υγείας και ασφάλειας των εργαζομένων στο χώρο εργασίας και καθιστούν τον εργοδότη υπεύθυνο για την υγεία και ασφάλεια των εργαζομένων κατά την εργασία. Συνεπώς, οι κοινοτικές οδηγίες σχετικά με την υγεία και ασφάλεια δεν τυχαίνουν εφαρμογής όσον αφορά τους κατοίκους της σχετικής περιοχής ή άλλα μέρη που δεν αποτελούν εταίρους στη σχέση εργοδότης-εργαζόμενοι.

Η επιβολή των εθνικών διατάξεων αποτελεί υποχρέωση των ιταλικών αρχών οι οποίες πρέπει να αποφασίσουν εάν οι εθνικοί νόμοι εφαρμογής των κοινοτικών οδηγιών για την υγεία και ασφάλεια στην εργασία έχουν τηρηθεί σε αυτή την περίπτωση.

(1) ΕΕ L 175 της 5.7.1985.